Медаль 15 зыIэрагъэхьэ
ТхэквондомкIэ «Iуащхьэмахуэ и кубок» VI дунейпсо зэхьэзэхуэ Налшык и универсальнэ спорт комплексым махуищкIэ щекIуэкIащ. Къэбэрдей-Балъкъэрым и спортсменхэм абы медаль зэмылIэужьыгъуэу 15 щызыIэрагъэхьащ. Командэ зэпеуэм ди щIалэхэмрэ хъыджэбзхэмрэ япэ, ныбжьыщIэхэм — етIуанэ увыпIэхэр къыщахьащ.
Фигу къэдгъэкIыжынщи, «Iуащхьэмахуэ и кубок» зэпеуэм Урысей Федерацэм и щIыналъэ 19-м я командэ къыхэхахэм я спортсмен 520-рэ, нэгъуэщI къэралхэм я командэ 11 хэтащ. ЩIалэхэмрэ хъыджэбзхэмрэ я хьэлъагъ елъытауэ 18-уэ, нэхъыщIэхэр — 13-уэ гуэшауэ щытащ.
А спорт лIэужьыгъуэмкIэ апхуэдэ мыхьэнэ зиIэ спорт зэхьэзэхуэр иджы япэу республикэм щекIуэкIауэ аращ. Зэпеуэр къыщызэIуахым кърихьэлIащ Къэбэрдей-Балъкъэрым и Iэтащхьэ Къанокъуэ Арсен, Парламентымрэ Правительствэмрэ хэтхэр.
Куки вон дунейпсо центрым и президент Квак Хон Чолрэ Корее Ипщэм тхэквондомкIэ и сабий-ныбжьыщIэ спорт школым и унафэщI Ли Кван Йонгрэ турнирыр екIуу къызэрызэрагъэпэщам, къезыгъэблэгъахэм я лъэпкъ щэнхабзэм гулъытэ хуащIащ. Псом хуэмыдэу хьэщIэхэм гунэс ящыхъуащ зэхьэзэхуэр къыщызэIуахым утыкур зыгъэбжьыфIа «Кабардинка» къэрал къэфакIуэ ансамблыр.
Щхьэзакъуэ зэпеуэм я хьэлъагъ елъытауэ текIуэныгъэр щызыIэрагъэхьащ Унэжокъуэ Къантемыр, Султанов Солтан, я хьэлъагъкIэ зэхуэмыдэ гупитIым дыщэ медалитI къыщызыхьа Гриськовэ Дарье сымэ. Пан Станислав, Жабоев Алимхъан, Мит Динарэ сымэ дыжьын медалхэр къалъысащ. Джэрыджэ Аслъэн, Ким Александр, Щад Анзор, Титов Роман, Хьэтэжьыкъуэ Беслъэн, УнащIэ Зауркъан сымэ жэз медалхэр къыхуагъэфэщащ.
Зэпеуэм япэ увыпIэхэр къыщахьащ Щокъуий Ахьмэдрэ АтлъэскIыр Аскэррэ.
КъБР-м, КИФЩI-м тхэквондэмкIэ я федерацэхэм я президент Щокъарэ Азрэталий зэрыжиIамкIэ, «Iуащхьэмахуэ и кубок» зэхьэзэхуэм хэтахэми, хьэщIэхэми республикэм зэрыщыIам теухуа гукъинэж дахэ яIэу зэбгрыкIыжащ.
— Зэхьэзэхуэр илъэсым тещIыхьа урысей махуэгъэпсым и планым хохьэ. Абы хэтщ къэралым, дуней псом, Европэм пашэныгъэр къыщыхьынымкIэ зэхьэзэхуэхэм щытекIуахэр. Дэ дыхущIэкъунущ «Iуащхьэмахуэ и кубок» зэпеуэр Европэ, дунейпсо махуэгъэпсхэм «А», «G» классхэм я дунейпсо, рейтинг зэпеуэу хагъэхьэну. Абы щхьэкIэ зэпеуэм зэхуишэсын хуейщ къэрал 20-м мынэхъ мащIэм къикIахэр, — къыхигъэщащ Щокъарэм.
Гъэунэ Светланэ.
